**Učenici na županijskoj smotri LiDraNo**

Na županijskom susretu LiDraNo našu školu predstavljali su učenici Vladimir Vondraček, Ana Želimorski, Antonela Vargić i Petra Balija. Domaćin županijske Smotre literarnog, dramskog i novinarskog stvaralaštva bila je Gimnazija Dr. Ivana Kranjčeva u Đurđevcu, a program Smotre održan je u Domu kulture u Đurđevcu.

Vladimir Vondraček, 8. d, predstavio se u pojedinačnom scenskom nastupu kazivanjem poezije – krasnoslovom pjesme *Klet* Frana Galovića. Antonela Vargić, 8.c, sudjelovala je u kategoriji novinarskih radova Razgovorom s piscem i kazališnim redateljem Damirom Mađarićem *Kazalište otvara nove svjetove*, a Petra Balija, 8.c, kao članica novinarske grupe predstavljala je naš školski list „Leteći razred“. Ja sam sudjelovala na LiDraNu literarnim radom *Tri žene, tri svijeta.*

Nas četvero, zajedno s mentoricom knjižničarkom Nikolinom Sabolić, imali smo prilike uživati u krasnim i dojmljivim dramsko-scenskim, lutkarskim i pojedinačnim scenskim izvedbama učenika osnovnih i srednjih škola iz naše županije koji su se plasirali na županijsku razinu. Od svih dramsko-scenskih nastupa osobito nam se svidjela *Bajka o ribaru i ribici na novigradski način* učenika iz OŠ Novigrad Podravski izvedena u humornom tonu, ponajprije zbog interesantno razrađene priče ovog Puškinovog klasika i uvjerljivog nastupa učenika na sceni. Dobri su bili i učenici iz OŠ Bregi koji su za scenu prilagodili pojedine isječke iz romana *Bum Tomica* Silvije Šesto. Od literarnih radova dirnula nas je osobna ispovijest učenice čiji su se roditelji rastali, kao i ratna ispovijest vukovarskog vodotornja, simbola Domovinskog rata, koju je napisao učenik iz Srednje škole Ivan Seljanec iz Križevaca. On novinarskih radova istaknuo se intervju s Koprivničancem i svjetskim putnikom Petrom Rikićem *Oko svijeta* učenice iz OŠ Antun Nemčić Gostovinski. Također je pohvaljena radioemisija *Učenici i reklame* učenika iz OŠ Sveti Petar Orehovec i školski list učenika OŠ Ljudevita Modeca Križevci. Na okruglim stolovima svi su učenici pohvaljeni za trud, a uz istaknute kvalitete, dobili su i mnoge savjete kako još više poboljšati svoj rad.

Iako smo se natjecali u tri kategorije: scenskom nastupu, literarnom i novinarskom izrazu, nismo se plasirali na državnu razinu. Ipak, vratili smo se kući puni dojmova i volje da nastavimo sa svojim radom.

Ana Želimoski, 8. a

Novinarska grupa